HR Službeni list Europske unije L 14/1

UREDBA KOMISIJE (EU) 2016/60

оd 19. siječnja 2016.

o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za klorpirifos u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a),

budući da:

(1) Maksimalne razine ostataka (MRO) za klorpirifos utvrđene su u Prilogu II. i dijelu B Priloga III. Uredbi (EZ) br. 396/2005.

(2) U skladu s člankom 21. Uredbe (EZ) br. 1107/2009 Europskog parlamenta i Vijeća (2) Komisija je od Europske agencije za sigurnost hrane (dalje u tekstu: „Agencija”) zatražila da obavi toksikološki pregled za klorpirifos. Zaključak Agencije objavljen je 22. travnja 2014. (3)

(3) U skladu s člankom 43. Uredbe (EZ) br. 396/2005 Komisija je od Agencije zatražila da dostavi obrazloženo mišljenje o postojećim MRO-ovima za klorpirifos na temelju novih toksikoloških referentnih vrijednosti. Agencija je svoje obrazloženo mišljenje dostavila 12. lipnja 2015. (4)

(4) Agencija je zaključila da postojeći MRO-ovi za mandarine, jabuke, kruške, breskve, stolno grožđe, kupine, maline, ribiz, ogrozd, kivi, ananas, krumpir, rajčice, paprike, patlidžane, dinje, lubenice, glavati kupus, pekinški kupus, artičoku, poriluk i šećernu repu mogu biti razlog za zabrinutost u vezi sa zaštitom potrošača. Agencija je stoga preporučila da se postojeći MRO-ovi za te proizvode snize. Navela je da se uporaba u slučaju kupina, ribiza, ogrozda, kivija, ananasa, krumpira, dinja, lubenica, pekinškog kupusa i poriluka više ne podržava te da je u vezi s MRO-ovima za te proizvode potrebno da upravitelji rizikom provedu daljnje razmatranje. MRO-ove za te proizvode trebalo bi utvrditi na posebnoj granici određivanja.

(5) Komisija je u vezi s potrebom prilagođavanja određenih granica određivanja zatražila mišljenje referentnih laboratorija Europske unije za ostatke pesticida. Za neke su tvari ti laboratoriji zaključili da je zbog tehnološkog razvoja za određene proizvode potrebno utvrditi niže granice određivanja.

(6) Na temelju obrazloženog mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-ova ispunjavaju uvjete iz članka 14. stavka 2. Uredbe (EZ) br. 396/2005.

(7) Putem Svjetske trgovinske organizacije zatraženo je mišljenje trgovačkih partnera Unije o novim MRO-ovima te su njihove napomene uzete u obzir.

(8) Uredbu (EZ) br. 396/2005 stoga bi trebalo na odgovarajući način izmijeniti.

(9) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-ova kako bi se mogli pripremiti za ispunjavanje novih uvjeta koji proizlaze iz izmjene MRO-ova.

(10) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2.

Ova Uredba stupa na snagu dvadesetog dana od dana objave u Službenom listu Europske unije.

Primjenjuje se od 10. kolovoza 2016.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 19. siječnja 2016. Za Komisiju Predsjednik Jean-Claude JUNCKER

(1) SL L 70, 16.3.2005., str. 1.

(2) Uredba (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (SL L 309, 24.11.2009., str. 1.).

(3) EFSA, 2014. Conclusion on the peer review of the pesticide human health risk assessment of the active substance chlorpyrifos. EFSA Journal 2014.;12(4):3640, 34 str. doi: 10.2903/j.efsa.2014.3640.

(4) EFSA, 2015. Reasoned opinion on the refined risk assessment regarding certain maximum residue levels (MRLs) of concern for the active substance chlorpyrifos. EFSA Journal 2015;13(6):4142, 41 str. doi:10.2903/j.efsa.2015.4142.